Þess er krafist á Vesturlöndum að Rússar láti stjórnarandstæðinginn Alexei Navalny lausan þegar í stað. Hann var handtekinn við komuna til Moskvu í gær.
Stjórnvöld víða á Vesturlöndum krefjast þess að rússneska stjórnarandstæðingnum Alexei Navalny verði sleppt úr haldi. Hann var handtekinn í gær þegar hann kom heim frá Þýskalandi.
Meðal þeirra sem hafa fordæmt handtökuna eru Mike Pompeo, utanríkisráðherra Bandaríkjanna og starfsbræður hans Heiko Maas í Þýskalandi og Dominic Raab í Bretlandi. Hið sama gerði Ursula von der Leyen, forseti framkvæmdastjórnar Evrópusambandsins, í dag. Öll kröfðust þau þess að hann yrði látinn laus án tafar. Þá ítrekaði von der Leyen kröfu Evrópusambandsins um óháða rannsókn á því að reynt var að ráða Navalny af dögum í Rússlandi í fyrrasumar. Hann var þá fluttur alvarlega veikur til Þýskalands. Þarlendir læknar komust að þeirri niðurstöðu að eitrað hefði verið fyrir honum með taugaeitrinu Novichok. Sovéskir vísindamenn þróuðu það á dögum kalda stríðsins. Navalny dvaldi í Þýskalandi þar til í gær þegar hann sneri aftur heim. Hann var handtekinn á flugvelli í Moskvu og fluttir á lögreglustöð þar sem hann hefur verið í varðhaldi síðan. Honum hefur verið meinað að ræða við lögmenn, en kom myndskeiði til talsmanns síns þar sem hann segir að lög séu brotin á honum.
Sergei Lavrov, utanríkisráðherra Rússlands, vísaði í dag á bug gagnrýni stjórnvalda á Vesturlöndum á meðferðinni á Navalny. Hann sagði að hún væri einungis til komin því að þau vildu draga athyglina frá vandamálum heima fyrir. Talsmaður utanríkisráðuneytisins sagði á Facebook í gærkvöld að vestræn stjórnvöld væru með afskipti af rússneskum innanríkismálum. Þeim væri nær að virða alþjóðalög og einbeita sér að eigin vandamálum.
Þess er krafist á Vesturlöndum að Rússar láti stjórnarandstæðinginn Alexei Navalny lausan þegar í stað. Hann var handtekinn við komuna til Moskvu í gær. 